*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*160. számú előterjesztés*

Bátaszék Város Önkormányzata Képviselő-testületének 2019. július 23-án,

16 órakor megtartandó RENDKÍVÜLI ülésére

*Gondozási Központ szállítási többletköltség*

|  |
| --- |
| **Előterjesztő:** Dr. Bozsolik Róbert polgármester**Készítette**: Mórocz Zoltán pénzügyi irodavezető dr. Köbli Kata aljegyző**Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**--- |

***Tisztelt Képviselő-testület!***

A Gondozási Központ által ellátott étkeztetés vonatkozásában a Bát Futár Kft. látja el az ebéd kiszállítását a rászorultaknak. 2019. július 31. napjáig a vállalkozó kilométer utáni elszámolás alapján kapja a díjazását, amely havonta **127.000 Ft + ÁFA** **(bruttó 161.290 Ft/hó)**

**2019. augusztus 1**. napjától a vállalkozás megszűnik, azonban továbbra is Bíróné Papdi Marianna fogja végezni a kiszállítást, mint egyéni vállalkozó. Kérelemmel fordult a Gondozási Központ felé, hogy augusztus 1. napjától kezdődően nem kilométer utáni elszámolási rendszerben, hanem az ételhordók darabszáma után szeretné a díjazását.

Vállalkozó augusztus 1. napjától kezdődően **157 Ft/ételhordó** díjazás fejében, naponta kettő autóval látná el a feladatát a megnövekedett igény végett. Ezzel egyidejűleg a kiszállítás ideje is csökkenthetővé válna.

A kérelemből kitűnik, hogy megemelkedett a kiszállított mennyiség száma, jelenleg közel 90 darab ételhordó kerül kiszállításra naponta.

Az első nyolc hónapra 1 290 320 Ft (bruttó) szállítási díj kerül felhasználásra a hatályos szerződés alapján.

A fennmaradó 4 hónapra 90 éthordóval kalkulálva 84 napot figyelembe véve 7 560 éthordót kell kiszállítani. Ennek a díja 157 Ft/éthordóval 1 186 920 Ft összeget tesz ki.

A teljes éves kiszállítási költség összege 2 477 240 Ft.

A Gondozási Központnál erre a feladatra 2019. évre 1 905 000 Ft összeg került tervezésre.

A fentiek alapján **573.000 Ft (kerekítve) szállítási költség növekedés fedezetét** kell biztosítania a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás részére. (Amennyiben éves szintre vetítjük a költségnövekedést, akkor 1 641 630 Ft összegről beszélhetünk.)

Étkeztetés esetében a vendégebéd díja 2019. szeptember 1.-től 25.-Ft-tal (20.- Ft+27% ÁFA) kerül emelésre.

Javasoljuk, hogy a költségek növekedése az ellátottakra ne kerüljön áthárításra, ezért az év hátralévő részében 254 000 Ft (bruttó) összegben kell megnövelni a központ önkormányzati támogatását.

Kérjük a tisztelt képviselő-testületet az előterjesztés megtárgyalására, a határozati javaslat elfogadására.

**H a t á r o z a t i j a v a s l a t**

**Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás részére forrás biztosítására**

Bátaszék Város Önkormányzatának Képviselő-testülete

1. a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás részére – *Bátaszék Város Önkormányzatának 7/2019. (III.14.) önkormányzati rendelet 7. § a) pontjában* megállapított hozzájáruláson felül – a 2019. 08. 01-jétől az ebéd kiszállításához kapcsolódó vállalkozói díj biztosításához – 573.000,- Ft, azaz Ötszázhetvenháromezer forint további forrást biztosít a 2019. évi költségvetés általános tartalékkerete terhére;
2. a szociális étkeztetés feladatellátására, a költségek növekedésének ellentételezésére 254 000 Ft azaz kettőszázötvennégyezer forint forrást biztosít a 2019. évi költségvetés általános tartalékkerete terhére;
3. felkéri a Bátaszéki Közös Önkormányzati Hivatal Jegyzőjét, hogy a költségvetési rendelet módosításakor gondoskodjon az adat átvezetéséről.

Határidő: azonnal

Felelős: Kondriczné dr. Varga Erzsébet jegyző

 (határozat megküldéséért)

Határozatról értesül: ESZGY Társulás

 BKÖH pénzügyi iroda

 irattár